DA Den Europæiske Unions Tidende L 338/60

EFTA-TILSYNSMYNDIGHEDENS AFGØRELSE

Nr. 291/10/KOL

af 7. juli 2010

om anerkendelse af godkendte zoner i Norge med hensyn til Bonamia ostreae og Marteilia refringens

EFTA-TILSYNSMYNDIGHEDEN HAR —

under henvisning til aftalen om Det Europæiske Økonomiske Samarbejdsområde, særlig artikel 109 og protokol 1,

under henvisning til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1,

under henvisning til den retsakt, der nævnes i punkt 4.1.5a i kapitel I i bilag I til EØS-aftalen: Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), som tilpasset ved protokol 1 til EØS-aftalen, særlig artikel 53, og

ud fra følgende betragtninger:

Ved afgørelse nr. 225/04/KOL af 9. september 2004 anerkendte EFTA-Tilsynsmyndigheden hele Norges kystlinje som en godkendt zone med hensyn til Bonamia ostreae og Marteilia refringens.

Ved e-mail af 3. juni 2009 underrettede Norge EFTA-Tilsynsmyndigheden om, at der var opdaget en infektion med Bonamia ostrea i vilde østers fra distriktet Aust-Agder i det sydlige Norge, og at der var oprettet en kontrolzone og en tilsynszone omkring det pågældende område.

Ved brev af 23. april 2010 (tilfælde nr. 554681) bekræftede Norge over for EFTA-Tilsynsmyndigheden, at tilstedeværelsen af Bonamia ostrea i vilde østers fra distriktet Aust-Agder i det sydlige Norge ikke kunne udelukkes, og at der ikke var forelagt afgørende beviser, der berettigede, at kontrol- og tilsynszonen omkring det pågældende område blev ophævet.

Det hedder i artikel 53, stk. 3, i direktiv 2006/88/EF, at hvis den epizootiske undersøgelse bekræfter, at der er stor sandsynlighed for, at der er forekommet infektion, trækkes medlemsstatens, zonens eller segmentets status som sygdomsfri tilbage efter samme procedure som for indrømmelsen af statussen. På baggrund af den epidemiologiske undersøgelse, der er gennemført af Norge, og resultatet af drøftelserne mellem det norske veterinærinstitut og EU's referencelaboratorium finder EFTA-Tilsynsmyndigheden, at bestemmelsens krav for at tilbagetrække det berørte områdes status som sygdomsfri (Aust-Agder i det sydlige Norge) er opfyldt.

Afgørelse nr. 225/04/KOL af 9. september 2004 bør derfor ophæves.

De foranstaltninger, der fastsættes i denne afgørelse, er i overensstemmelse med udtalelse fra EFTA's Veterinærudvalg, som bistår myndigheden —

TRUFFET DENNE AFGØRELSE:

Artikel 1

De godkendte norske zoner med hensyn til Bonamia ostreae og Marteilia refringens er opført i bilaget.

Artikel 2

Afgørelse nr. 225/04/KOL ophæves herved.

Artikel 3

Denne afgørelse træder i kraft den 7. juli 2010.

Artikel 4

Denne afgørelse er rettet til Norge.

Artikel 5

Kun den engelske udgave af denne afgørelse er autentisk.

Udfærdiget i Bruxelles, den 7. juli 2010. På EFTA-Tilsynsmyndighedens vegne Per SANDERUD Formand Sverrir Haukur GUNNLAUGSSON Medlem af kollegiet

(1) EUT L 328 af 24.11.2006, s. 14, og EØS-tillæg nr. 32 af 17.6.2010, s. 1. Dette direktiv er endnu ikke offentliggjort på norsk.